Asker Seilforening

Asker Seilforening (stiftet 24. juni 1932 som Blakstad Seilforening) er en seilforening i Asker, for eiere av fritidsbåt og aktive seilere. Den har egen båthavn i Blakstadbukta.
Blakstad Seilforening ble stiftet 24. juni 1932 i båthuset på Børsholmen. Stifterne var en håndfull 11-12 åringer med Jan "Mattis" Mathiesen i føringen. Mattis ble valgt til formann av foreningen, et verv han hadde i 21 år frem til 1953.
Blakstad Seilforening ble akseptert som fullverdig seilforening i 1949. Foreningens senter ble flyttet fra Børsholmen til Blakstadtangen i 1954. I 1966 skiftet foreningen navn til Asker Seilforening.
Medlemstallene de første årene var varierende mellom 10-20 stk. I 1940 talte foreningen 53 medlemmer og ved navneskiftet i 1966 var medlemstallet steget til rundt 350 stk. 31. desember 2010 var det 1095 medlemmer i foreningen.
Når det gjelder jolleseiling på barne- og ungdomsnivå er foreningen en av landets største med langt over hundre seilere, deriblant omkring 90 optimistseilere. Hvert år tar foreningen i mot 40-50 nybegynnere. Årlig arrangeres Askeroptimisten som med bortimot 200 deltagere er den største jolleregattaen i Oslofjorden utenom Norgescupene.
Foreningen har noen av landets beste seilere i Zoom 8, Laser Standard og Laser Radial. Kristian Ruth fra Asker seilforening representerte Norge i Laser Standard under OL i 2008, 2012 og 2016.
Gjennom stor dugnadsinnsats de siste årene, ble "nye Blakstadtangen" innviet i september 2006. Med dette fikk foreningen et moderne og publikumsvennlig idrettsanlegg. Det er stor aktivitet med tirsdagsregatta og trening på torsdager, dessuten brettseilerkurs og spesielle treningsuker i sommerferien.
Hver sommer arrangeres sommerleiren Sjøsprøytukene på Børsholmen som er åpent for alle barn fra ni år. Her er det andungeseiling, surfing, roing, padling, optimistseiling og bading ledet av 10 instruktører, for det meste noen av foreningens aktive ungdomsseilere. Det er plass til 40 barn hver uke.
På Børsholmen satser foreningen på å utvikle et ungdomsmiljø for seilere som ikke lenger er aktive i jollegruppene. Her tilbys trening i Andunge, en tremanns kjølbåt som er foreningen hjertebarn. Det var båten guttegjengen på Børsholmen selv fikk konstruert da de på 1940-tallet ville ha en rask og rimelig seilbåt. I dag er det registrert 175 Andunger, og hvert år er det Norgesmesterskap på regattabanen utenfor Børsholmen. Foreningen og Stiftelsen Børsholmen har til sammen 10 båter som fritt kan benyttes etter å ha avlagt en spesiell rormannsprøve.
Asker Seilforening har et stort og aktivt Tur & Hav miljø med regatta hver onsdag. Foreningen arrangerer også regattaen Oslofjorden rundt.
I vinterhalvåret arrangeres en rekke kurs som også er åpne for ikkemedlemmer – fra fritidsbåtsertifikat og ISAF sikkerhetskurs til båtførerprøven.


== Formenn i Asker Seilforening ==
Jan "Mattis" Mathiesen 1932–1953
Kåre Johansen              1954–1955
Steen Stensen              1956
Thor Føyen             1957–1965
Gunnar Larsen              1966–1967
Eigil Hagen                1968–1970
Lasse Naumann              1971
A. Toftenes Nilsen         1972
Lars Erik Aaby             1973–1976
Per Kierulf                1977–1978
Richard Klem               1979–1982
Kjell Ruud                 1983–1986
Thorbjørn Omland           1986–1988
Arild Moen                 1988–1992
Paul Davis                 1992–1994
Øystein Fredriksen         1994–1999
Harald Lystad              1999–2003
Erling Landsværk           2003–2007
Siri Gjerdrum          2007–2011
Egil Magne Haugstad        2011–2015
Svein Are Løtveit          2015–2017
Rune Strømquist          2017-


== Eksterne lenker ==
Offisielt nettsted